ՀԻՄՆԱՎՈՐՈՒՄ
«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2026 ԹՎԱԿԱՆԻ ՀՈԿՏԵՄԲԵՐԻ 1-Ի N 1423-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ
Իրավական ակտի ընդունման անհրաժեշտությունը.
Նախագծի ընդունման անհրաժեշտությունը պայմանավորված է Հայաստանի Հանրապետության կառավարության 2026 թվականի հոկտեմբերի 1-ի N 1423-Ն որոշմամբ նախատեսված՝ Վանաձորում ՈՒԵՖԱ-ի չափանիշներին համապատասխան ֆուտբոլի մարզադաշտի կառուցման (վերակառուցման) և Իջևան համայնքի Գետահովիտ բնակավայրի վարչական տարածքում ֆուտբոլի մարզադաշտի կառուցման ծրագրերի իրականացման պայմանագրային, կազմակերպչական և գնագոյացման մեխանիզմները հստակեցնելու անհրաժեշտությամբ։

Ընթացիկ իրավիճակը և խնդիրները.
ՀՀ կառավարության 01.10.2026թ-ի N1423-Ն որոշմամբ Վանաձորի և Իջևանի մարզադաշտերի շինարարական աշխատանքների ու դրանց նկատմամբ տեխնիկական հսկողության ծառայության գնման պահանջը ճանաչվել է անհետաձգելի, և սահմանվել է «Հրատապ մեկ անձից» գնման ընթացակարգի կիրառումը։ Որոշմամբ նախատեսված են նաև գնումների գործընթացի և պայմանագրի կատարման առանձնահատկություններ, այդ թվում՝ գնի որոշման, ապահովումների, կանխավճարի և ավարտական ակտի վճարումների չափերի մասով։
Այսպես, գործող որոշման 3-րդ կետի 1-ին ենթակետի համաձայն՝ պայմանագրի գինը ձևավորվում է շինարարական աշխատանքների արժեքի և գործակալական վճարի հանրագումարով, իսկ նախահաշվային արժեքի մեջ շահույթի տոկոսաչափը սահմանված է զրո տոկոս։ Նույն որոշման 4-րդ կետով գործակալական վճարի առավելագույն չափ է նախատեսված շինարարական աշխատանքների գնի 12 տոկոսի սահմաններում։ Այս պայմանները նպատակահարմար չէ պահպանել այն դեպքում, երբ գնման առարկան և պայմանագրային հարաբերությունը ձևակերպվում են որպես գլխավոր կապալային աշխատանքներ։ Որոշման փոփոխությամբ սահմանելով գլխավոր կապալառուի ինստիտուտը՝ կարգավորումները նախատեսված են այնպես, որ գլխավոր կապալառուի կողմից աշխատանքների կազմակերպումը չի փոխարինում կոնկրետ շինարարական աշխատանքների կատարման համար պահանջվող լիցենզիաները։ Այսպիսով, «ՎենյուԷրա Հոլդինգ» ՍՊԸ-ի հետ նախատեսվում է կնքել գլխավոր կապալի պայմանագիր՝ եռակողմ ձևաչափով։ Ընկերությունը հանդես է գալիս որպես գլխավոր կապալառու, որը կազմակերպում և համակարգում է շինարարական աշխատանքները և պատասխանատու է պայմանագրով ստանձնած պարտավորությունների կատարման համար։ Միաժամանակ, գլխավոր կապալառուի համար Որոշմամբ ամրագրված գործակալական վճարը փոխարինվում է հաջողության վճարով, որի առավելագույն չափը սահմանվում է գումարային արտահայտությամբ՝ գործող տոկոսայինի փոխարեն։ Միաժամանակ, Որոշումից հանվում է շինարարական աշխատանքների նախահաշվային արժեքի մեջ ներառվող շահույթի տոկոսի համար սահմանված առանձնահատկությունը։
Առաջարկվող փոփոխությունների շրջանակներում պահպանվում է պայմանագրի գնի հինգ տոկոսի չափով վճարման հետաձգման մեխանիզմը՝ նախատեսելով այդ գումարի կեսի վճարումը ավարտական հանձնման-ընդունման արձանագրության ստորագրումից և մարզադաշտերին ՈՒԵՖԱ 4 կատեգորիայի շնորհումից հետո, իսկ մյուս կեսի վճարումը կապվում է այդ գումարի չափով երաշխիքային սպասարկման ժամկետով բանկային երաշխիքի ներկայացման հետ։ 

Կարգավորման նպատակը և բնույթը
Նախագծի նպատակը մարզադաշտերի կառուցման/վերակառուցման ծրագրերի իրականացման պայմանագրային, կազմակերպչական և գնագոյացման համար ՀՀ կառավարության 01.10.2026թ-ի N1423-Ն որոշմամբ սահմանված մեխանիզմների հստակեցումն է և անհրաժեշտության դեպքում դրանց շտկումը։

Նախագծի մշակման գործընթացում ներգրավված ինստիտուտները և անձինք.
ՀՀ կրթության, գիտության, մշակույթի և սպորտի նախարարության մասնագետները: 
Իրավական ակտի կիրարկման դեպքում ակնկալվող արդյունքը
Որոշման ընդունման արդյունքում կապահովվի մարզադաշտերի շինարարական ծրագրերի իրականացման պայմանագրային և կազմակերպչական հստակությունը, մեկ գլխավոր կապալառուի պատասխանատվության ներքո աշխատանքների համակարգումը և լիցենզավորված կատարողների ներգրավումը։ 
Իրավական ակտի ընդունման կապակցությամբ պետական կամ տեղական ինքնակառավարման մարմնի բյուջեում եկամուտների և ծախսերի ավելացման կամ նվազեցման անհրաժեշտություն.
«Հայաստանի Հանրապետության կառավարության 2026 թվականի հոկտեմբերի 1-ի N 1423-Ն որոշման մեջ փոփոխություններ և լրացումներ կատարելու մասին» ՀՀ կառավարության որոշման ընդունման կապակցությամբ Հայաստանի Հանրապետության պետական կամ տեղական ինքնակառավարման մարմնի բյուջեում եկամուտների ավելացում կամ նվազեցում չի առաջանում, իսկ ծախսերը կատարվելու են ՀՀ պետական բյուջեի 1163 ծրագրի 32006 միջոցառման շրջանակներում։
Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ.

Նախագիծը բխում է ՀՀ կառավարության 18.11.2021թ. N 1902-Լ որոշմամբ հաստատված ՀՀ կառավարության 2021-2026 թվականների գործունեության միջոցառումների ծրագրի.
· 49-րդ կետի 49.3-րդ ենթակետից՝ «Մարզական նշանակության կառույցների կառուցում և վերանորոգում»:
Նախագիծը բխում է նաև ՀՀ կառավարության 2023 թվականի դեկտեմբերի 7-ի «Հայաստանի Հանրապետության ֆիզիկական կուլտուրայի և սպորտի ոլորտների 2024-2030 թվականների ռազմավարությունը և ռազմավարության գործողությունների պլանը հաստատելու մասին» N 2145 որոշման հավելված N 2-ով հաստատված գործողությունների պլանի մասնավոր նպատակ 2.5-ի գործողություն 6-ից, այն է՝ ՀՀ 3 մարզադաշտերի կառուցում, այդ թվում 1-ը ազգային։

Իրավական ակտի ընդունման կապակցությամբ այլ նորմատիվ իրավական ակտերի ընդունման անհրաժեշտություն.
1. Այլ իրավական ակտերում փոփոխությունների և/կամ լրացումների անհրաժեշտությունը.
Չի առաջացնում:
2. Միջազգային պայմանագրերով ստանձնած պարտավորությունների հետ համապատասխանությունը.
Համապատասխանում է:

Այլ տեղեկություններ.
Չկան:

